ORDE do 26 de abril de 2010 pola que se establecen as bases reguladoras das subvencións públicas con cargo aos orzamentos xerais do Estado na área de influencia socioeconómica do Parque Nacional Marítimo-Terrestre das Illas Atlánticas de Galicia e se convocan para o exercicio orzamentario dos anos 2010 e 2011.
CONSELLERÍA DO MEDIO RURAL — III. OUTRAS DISPOSICIÓNS — 30/04/2010

O artigo 19.1º da Lei 5/2007, do 3 de abril, da Rede de Parques Nacionais, establece que, coa finalidade de promover o desenvolvemento sustentable destes espazos, as administracións públicas, dentro do seu ámbito competencial e conforme as dispoñibilidades orzamentarias, poderán conceder axudas técnicas, económicas e financeiras nas áreas de influencia socioeconómica dos parques nacionais.
O Real decreto 1229/2005, do 13 de outubro, polo que se regulan as subvencións públicas con cargo aos orzamentos xerais do Estado nas áreas de influencia socioeconómica dos parques nacionais, recoñece expresamente que a tramitación e resolución dos procedementos de concesión destas subvencións corresponde ás comunidades autónomas.
Este real decreto sinala no seu artigo 5 que a concesión de subvencións públicas con cargo aos orzamentos xerais do Estado nas áreas de influencia socioeconómica dos parques nacionais require convocatoria pública anual previa por parte daquelas comunidades autónomas que dispoñan no seu territorio dalgún parque nacional, convocatoria que debe conter as especificacións mínimas que determina o mencionado precepto. O procedemento ordinario de concesión das subvencións tramitarase no réxime de concorrencia competitiva, sen prexuízo de que as comunidades autónomas poidan aplicar outros dos procedementos previstos na Lei 38/2003, do 17 de novembro, xeral de subvencións.
Galicia conta cun parque nacional, que agrupa aos arquipélagos de Cortegada, Sálvora, Ons e Cíes, e recibe o nome de Parque Nacional Marítimo-Terrestre das Illas Atlánticas de Galicia. Este parque inclúe superficies pertencentes aos concellos de Vigo, Bueu e Vilagarcía de Arousa, en Pontevedra e Ribeira, na Coruña.
Por outra banda esta convocatoria responde á necesidade de contribuír ao desenvolvemento socioeconómico da poboación sita no ámbito de influencia do parque nacional. A regulamentación de usos e actividades permitidos no interior do parque nacional é, en ocasións, certamente restritiva pois a fraxilidade e interese dos valores naturais protexibles así o exixe. No entanto, isto non debe ser obstáculo para fomentar e lograr o crecemento económico da zona de influencia socioeconómica do parque de xeito harmonioso e compatible cos obxectivos de conservación.
A experiencia adquirida na xestión destas axudas fai conveniente introducir algunhas modificacións que afectan o sistema de xestión. Por todo isto, e coa finalidade de facilitar o acceso ás bases reguladoras nun só texto, óptase polo establecemento nesta orde do texto definitivo das bases reguladoras para a concesión das axudas.
É obxectivo tamén desta orde o cumprimento das premisas de publicidade e transparencia especificadas na Lei 9/2007, do 13 de xuño, de subvencións de Galicia.
O Decreto 318/2009, do 4 de xuño, polo que se establece a estrutura orgánica da Consellería do Medio Rural, en relación co Decreto 79/2009, do 19 de abril, polo que se establece a estrutura orgánica da Xunta de Galicia, e o Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, atribúen á citada consellería, dentro das súas competencias, a conservación da natureza e o fomento de medidas de desenvolvemento socioeconómico dos espazos naturais protexidos.
En virtude do exposto, e no uso das facultades que teño conferidas polo artigo 34 da Lei 1/1983, do 23 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto das axudas.
1. Esta orde ten por obxecto, de acordo co establecido no Real decreto 1229/2005, do 13 de outubro, establecer as bases reguladoras, así como efectuar a súa convocatoria, en réxime de concorrencia competitiva, para os anos 2010 e 2011 das axudas na área de influencia socioeconómica do Parque Nacional Marítimo-Terrestre das Illas Atlánticas de Galicia.
2. De acordo coa Lei 15/2002, do 1 de xullo, pola que se declara o Parque Nacional Marítimo-Terrestre das Illas Atlánticas de Galicia, entenderase por área de influencia socioeconómica do parque nacional a área ocupada polos concellos que teñen parte da súa superficie no parque nacional, é dicir, a superficie dos concellos de Bueu, Ribeira, Vilagarcía de Arousa e Vigo.
3. As axudas previstas nesta orde outorgaranse de conformidade cos criterios de publicidade, concorrencia competitiva, obxectividade, transparencia, igualdade e non-discriminación, atendéndose a criterios de eficacia no cumprimento dos obxectivos fixados e á eficiencia na asignación e emprego dos recursos públicos segundo o establecido no artigo 6 da Lei 9/2007, do 13 de xuño, de subvencións de Galicia.
Sección primeira
Bases reguladoras
Artigo 2º.-Iniciativas subvencionables.
1. Poderán ser obxecto de subvencións os investimentos na área de influencia socioeconómica do parque nacional referidos a:
a) Iniciativas públicas tendentes á modernización das infraestruturas urbanas, periurbanas e rurais destinadas ao uso xeral, así como á diversificación e mellora dos servizos prestados pola Administración local, cando garden unha relación directa coas finalidades e obxectivos que establecen a norma da declaración do parque nacional ou os seus instrumentos de planificación.
b) Iniciativas públicas ou privadas destinadas á conservación ou restauración do patrimonio natural, sempre que presenten un manifesto valor ecolóxico.
c) Iniciativas públicas ou privadas orientadas á eliminación de calquera tipo de impacto sobre os valores naturais ou culturais que xustificaron a creación do parque nacional, incluído o impacto visual sobre a súa percepción estética ocasionado por infraestruturas preexistentes.
d) Iniciativas públicas ou privadas dirixidas a garantir a compatibilidade das actividades e dos usos tradicionais coa finalidade e obxectivos dos parques nacionais.
e) Iniciativas públicas ou privadas destinadas á conservación ou restauración do patrimonio arquitectónico, así como aquelas que contribúan á recuperación da tipoloxía constructiva tradicional, sempre que presenten un manifesto valor histórico-artístico ou cultural a escala local.
f) Iniciativas privadas destinadas á posta en marcha de actividades económicas relacionadas co parque nacional, en particular, as relacionadas coa prestación de servizos de atención a visitantes e a comercialización dos produtos artesanais.
g) Iniciativas privadas destinadas ao mantemento ou a recuperación da tipoloxía construtiva tradicional dos edificios que teñen un uso directamente relacionado coa actividade produtiva asociada ao sector primario.
2. Non se subvencionarán os gastos de adquisición de edificios nin terreos nin os gastos xerais de funcionamento ou equipamento dos solicitantes, senón os propios do desenvolvemento das actividades e actuacións obxecto das axudas. Tampouco serán subvencionables os gastos correntes dos concellos.
3. Todas as accións, obras ou traballos deberán acharse dentro do perímetro do parque nacional ou da zona de influencia socioeconómica, tendo prioridade as accións que se realicen dentro do perímetro do parque sobre aquelas que estean fóra.
Artigo 3º.-Beneficiarios.
1. Poderán resultar beneficiarios das subvencións:
1.1. Entidades locais.
a) Os concellos dos municipios situados na área de influencia socioeconómica dos parques nacionais (Bueu, Ribeira, Vilagarcía de Arousa e Vigo).
b) As entidades locais menores pertencentes aos devanditos concellos.
c) As entidades de carácter supramunicipal de que formen parte un ou varios dos devanditos concellos e que fosen creadas pola comunidade autónoma no exercicio das súas competencias en materia de réxime local.
1.2. Entidades empresariais.
a) As entidades empresariais que teñan a consideración de pequenas e medianas empresas, cuxa sede social estea radicada na área de influencia socioeconómica do Parque Nacional Marítimo-Terrestre das Illas Atlánticas de Galicia e cuxa actividade principal se desenvolva nesta área.
b) Os empresarios autónomos nos seguintes supostos:
-Cando a súa residencia e actividade se localicen na área de influencia socioeconómica dun parque nacional.
-Cando residan na área de influencia socioeconómica dun parque nacional e pretendan implantar a súa actividade nela.
-Cando non residan na dita área de influencia socioeconómica pero veñan realizando no interior do parque nacional actividades produtivas de carácter artesanal ligadas ao sector primario, sempre que tales actividades fosen especificamente reguladas nos instrumentos de planificación.
1.3. Persoas físicas: as persoas físicas residentes nas áreas de influencia socioeconómica.
1.4. Institucións sen fins de lucro: as fundacións e asociacións sen ánimo de lucro legalmente constituídas e cuxa sede social ou a dalgunha das súas seccións ou delegacións estea na área de influencia socioeconómica dun parque nacional, sempre que entre os seus fins estatutarios figure expresamente a realización de actuacións en materia de conservación ou uso sustentable dos recursos naturais, de protección do patrimonio histórico-artístico ou de promoción da cultura tradicional.
1.5. As entidades de dereito público constituídas ao abeiro dalgunha lexislación sectorial en materia de recursos naturais renovables e cuxa actividade estea relacionada co aproveitamento ordenado destes recursos na área de influencia socioeconómica do parque nacional.
2. Non poderán obter a condición de beneficiario das axudas previstas nesta orde as persoas ou entidades en que concorra algunha das circunstancias previstas nos artigos 10.2º e 10.3º da Lei 9/2007, do 13 de xuño, de subvencións de Galicia, ou fosen sancionados pola Consellería do Medio Rural ou o Ministerio de Medio Ambiente y Medio Rural e Mariño pola comisión de infraccións en materia de conservación da natureza, no prazo dun ano se a infracción foi cualificada como leve, 3 anos se foi cualificada como grave ou 5 anos se foi cualificada como moi grave.
Artigo 4º.-Presentación de solicitudes.
1. As solicitudes de subvención, subscritas polo solicitante ou polo representante da entidade solicitante, realizaranse mediante a correcta formalización do modelo que figura no anexo I, dirixiranse á Dirección Xeral de Conservación da Natureza e irán acompañadas, se for o caso, da documentación administrativa e técnica que se especifica no artigo 5º.
2. As solicitudes poderán presentarse no rexistro xeral da Xunta de Galicia, nos departamentos territoriais da Consellería do Medio Rural ou a través de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
3. O prazo de presentación das solicitudes será dun mes, computado de data a data, contados desde o día seguinte á data da publicación desta orde de convocatoria no Diario Oficial de Galicia. O prazo de presentación rematará o día correspondente ao mesmo ordinal do día de publicación, con dúas excepcións. En primeiro lugar, cando no mes de vencemento non houber día equivalente ao inicial do cómputo, entenderase que o prazo expira o último día do mes. En segundo lugar, se o derradeiro día do prazo for inhábil, entenderase prorrogado ao primeiro día hábil seguinte.
4. Consonte o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude de iniciación non reúne os requisitos sinalados requirirase ao interesado que nun prazo máximo e improrrogable de 10 días, emende a falta ou acompañe os documentos preceptivos, con indicación de que se así non o fixer, se terá por desistido da súa petición, logo da resolución que deberá ser ditada nos termos previstos no artigo 42 da devandita lei.
5. A presentación da solicitude de concesión da axuda ou subvención polo interesado comportará:
a) Segundo o artigo 20.3º da Lei 9/2007, do 13 de xuño, de subvencións de Galicia, a autorización ao órgano xestor para solicitar as certificacións que deba emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o requirido nas correspondentes bases reguladoras. A dita comprobación efectuarase tanto antes de ditar a resolución de concesión como na tramitación do pagamento. Non obstante, o solicitante poderá denegar expresamente o consentimento e debe presentar entón a certificación nos termos previstos regulamentariamente.
b) Autorización ao órgano xestor para proceder á verificación electrónica dos datos de carácter persoal que figuren no documento nacional de identidade ou documento equivalente dos/as estranxeiros/as residentes no territorio español, segundo o artigo 2 do Decreto 255/2008, do 23 de outubro, e a Orde do 7 de xullo de 2009, da Consellería de Presidencia, que o desenvolve. Non obstante, o solicitante poderá denegar expresamente o consentimento e debe presentar entón a fotocopia do documento de identidade correspondente.
c) Autorización ao órgano xestor para proceder á verificación electrónica dos datos relativos ao domicilio e á residencia dos interesados, conforme o artigo 3 do Decreto 255/2008, do 23 de outubro, e a Orde do 7 de xullo de 2009, da Consellería de Presidencia, que o desenvolve. Non obstante, o solicitante poderá denegar expresamente o consentimento e debe presentar entón a fotocopia do certificado de empadroamento correspondente.
6. A Dirección Xeral de Conservación da Natureza poderá requirir motivadamente, consonte prevé o artigo 54 da Lei 30/1992, do 26 de novembro, de réxime xurídico das administracións públicas e do procedemento administrativo común, calquera documentación aclaratoria necesaria en relación coas subvencións que se van outorgar, que considere conveniente.
Artigo 5º.-Requisitos e documentación administrativa e técnica.
1. Conforme o artigo 20.3º da Lei 9/2007, do 13 de xuño, de subvencións de Galicia:
a) As solicitudes dos interesados acompañarán os documentos e as informacións determinados na norma ou convocatoria, salvo que os documentos exixidos xa estean en poder de calquera órgano da administración actuante; neste caso, o solicitante poderase acoller ao establecido na letra f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, sempre que se faga constar a data e o órgano ou a dependencia en que foron presentados ou, se é o caso, emitidos, e cando non transcorresen máis de cinco anos desde a finalización do procedemento a que correspondan.
b) Nos supostos de imposibilidade material de obter o documento, o órgano competente poderá requirir ao solicitante a súa presentación ou, na súa falta, a acreditación por outros medios dos requisitos a que se refire o documento, con anterioridade á formulación da proposta de resolución.
c) A presentación da solicitude de concesión de subvención polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de economía e facenda da Xunta de Galicia, cando así se prevexa nas bases reguladoras.
2. O solicitante deberá engadir, anexa ao impreso de solicitude e por duplicado, a documentación que se relaciona a seguir con carácter xeral, sen prexuízo da que, após a comunicación da resolución, lle sexa requirida para determinadas actividades, e que será necesaria para a correcta finalización do expediente.
2.1. Para todo interesado:
a) Documentos que acrediten a personalidade do solicitante (só no caso de non autorizar a verificación electrónica) e identificación fiscal compulsados e, se procede, acreditación da representación do solicitante por calquera medio válido en dereito, de acordo co disposto no artigo 32 da Lei 30/1992, do 26 de novembro.
b) Certificado de empadroamento (só no caso de non autorizar a verificación electrónica).
c) Certificación bancaria orixinal.
d) Declaración xurada de non acharse o solicitante incurso en ningunha das circunstancias que dan lugar á inhabilitación para a obtención de subvencións ou axudas públicas segundo o teor do disposto nos artigos 10.2º e 10.3º da Lei 9/2007, do 13 de xuño, de subvencións de Galicia.
e) Memoria descritiva da finalidade para a cal se solicita a subvención, cun orzamento suficientemente detallado dela e previsión dos prazos de execución da actividade ou investimento. Conterá, como mínimo, a descrición dos traballos ou actividades, planos de situación e detalle, orzamento detallado co IVE desagregado, prazo aproximado de execución e calendario, tendo en conta que as actividades subvencionables deben comezar neste exercicio.
f) Cando a actuación se localice nun lugar concreto, presentarase un plano de situación, sen prexuízo dos demais planos de detalle que exixa a definición técnica da actuación.
g) Declaración expresa responsable sobre a solicitude ou concesión doutras subvencións ou axudas para a mesma finalidade procedentes de calquera administración ou entes públicos ou privados, nacionais ou internacionais, con relación detallada delas e indicación da entidade concedente e do importe ou, se for o caso, a non concorrencia con outras subvencións ou axudas.
h) Se for o caso, acreditación de dispoñer de todas as licenzas e autorizacións necesarias para o exercicio da actividade ou de estar en trámite de conseguilas. Neste caso deberase dispoñer da autorización ou licenza antes da finalización do prazo de xustificación da subvención.
2.2. Deberase xuntar, ademais, a seguinte documentación complementaria, dependendo da natureza do beneficiario:
a) Cando se trate de actuacións sobre terreos ou bens inmobles concretos, certificación acreditativa da plena dispoñibilidade dos devanditos bens para executar a actuación.
b) No caso de arrendatarios, documento que acredite a condición, así como manifestación do consentimento, coñecemento ou non oposición polo propietario ás obras, de acordo co disposto no artigo 30 da Lei 29/1994, do 24 de novembro, de arrendamentos urbanos.
c) No caso de montes veciñais en man común, certificación acorde coa Asemblea Xeral, conforme autoriza a Xunta Reitora para solicitar axudas. De xeito interno solicitarase certificado do Rexistro Provincial de Montes Veciñais en Man Común de posuír os estatutos en regra en que figure a composición da Xunta Rectora actualizada.
d) No caso de comunidades de bens diferentes aos montes veciñais en man común, declaración responsable sobre o importe do investimento aplicable por cada un dos membros da agrupación, expresado en forma de porcentaxe sobre o total, e identificación de cada un dos integrantes (nº DNI).
e) Cando proceda, documentación acreditativa de que o beneficiario non pode deducirse, compensarse ou obter o reembolso do imposto sobre o valor engadido.
f) Para entidades locais, privadas e institucións sen ánimo de lucro, documento acreditativo do acordo adoptado pola entidade para efectuar a solicitude de subvención, así como da representación da persoa que a subscriba.
g) Para institucións sen ánimo de lucro, certificado de inscrición da institución sen ánimo de lucro no rexistro público correspondente e copia dos estatutos.
h) No caso de asociacións, acordo da Xunta de Goberno ou figura similar para solicitar axudas á Consellería do Medio Rural, certificación de estaren inscritos no Rexistro de Asociacións e certificación do concello, ou documento semellante, que acredite que máis do 50% dos socios residen nalgún dos concellos do parque nacional. De xeito interno solicitarase certificación de estaren inscritos no Rexistro de Asociacións.
i) Tratándose de empresas e particulares, será de aplicación a disposición adicional primeira, polo que deberán engadir a declaración de calquera outra axuda sometida ao réxime de minimis.
j) No caso de empresas ou autónomos:
-Documento acreditativo que xustifique estar de alta no imposto de actividades económicas (IAE), cando proceda.
-Acreditación de posuír a sede social nalgún concello do parque nacional.
k) No suposto de que o terreo obxecto dos traballos sexa propiedade de varios copropietarios, deberase presentar:
-Acreditación da titularidade do terreo de cada propietario.
-Documento que acredite o consentimento de todos os copropietarios.
-Representación do solicitante para realizar a acción obxecto da subvención.
l) Se a construción está catalogada pola Dirección Xeral de Patrimonio, solicitarase de xeito interno autorización por parte desa dirección xeral da dispoñibilidade para realizar as obras solicitadas.
Artigo 6º.-Instrución do procedemento de concesión de subvencións.
1. A instrución das axudas recollidas no artigo 2º desta orde será efectuada pola Dirección Xeral de Conservación da Natureza.
2. No proceso de instrución darase traslado das solicitudes recibidas á Comisión de Valoración, que elaborará unha proposta de distribución das axudas.
3. Cumpridos os trámites anteriores, elevaranse as correspondentes propostas de resolución ao conselleiro do Medio Rural, quen resolverá.
Artigo 7º.-Criterios de valoración dos proxectos.
1. Para a asignación das subvencións que se recollen nesta orde, terase en conta o informe elaborado pola dirección do parque nacional sobre o grao de adecuación de cada solicitude aos obxectivos do parque nacional (alta, media ou baixa).
2. A asignación das citadas subvencións farase en virtude da baremación realizada pola Comisión de Valoración, composta polo titular da Dirección Xeral de Conservación da Natureza, que a presidirá. Ademais, serán membros da citada comisión o titular da Subdirección Xeral de Espazos Naturais e Biodiversidade da Xefatura de Servizo de Conservación de Espazos Naturais e o director do parque nacional. Actuará como secretario o titular da Sección de Espazos Naturais. Así mesmo, asistirá ás reunións o persoal técnico e administrativo que sexa requirido en cada ocasión. En caso de ausencia dalgún deles, o director xeral procederá a nomear un substituto.
3. A puntuación máxima que poden obter os solicitantes das axudas será de 100 puntos. Ata un máximo de 80 puntos obteranse da aplicación dos criterios de valoración. O baremo inclúe un factor de multiplicación (×0,25) para discriminar positivamente os proxectos que, referidos a investimentos, repercutan directamente sobre os residentes no interior do parque nacional, podendo conseguirse ata 20 puntos por este motivo.
4. Os proxectos serán subvencionados nunha porcentaxe equivalente ao número de puntos que obteñan na baremación.
5. A dispoñibilidade orzamentaria asignada nesta convocatoria limitará o número de expedientes que se aproben. Para isto, ordenaranse os investimentos solicitados de acordo cos criterios do baremo indicado e aprobaranse os investimentos de maior a menor puntuación ata esgotar o orzamento.
6. Os criterios de avaliación e baremación de proxectos serán os seguintes:
Ver referencia pdf "08100D007P141.PDF"
Artigo 8º.-Inspección.
Os funcionarios do parque nacional realizarán unha inspección no campo para comprobar os datos da solicitude, comprobar a viabilidade dos traballos e verificar, se é o caso, as superficies. Esta inspección poderase realizar antes da resolución de aprobación.
Artigo 9º.-Resolución e notificación.
1. O prazo máximo para resolver será de tres meses contados a partir do día seguinte ao da publicación desta orde no Diario Oficial de Galicia. Consonte o establecido no artigo 23.5º da Lei 9/2007, do 13 de xuño, de subvencións de Galicia, unha vez transcorrido o devandito prazo sen se ditar a resolución expresa, os solicitantes deberán entender desestimada a súa solicitude nos termos previstos no artigo 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo da obriga legal de resolver expresamente de acordo co disposto no artigo 42.1º do mencionado texto legal.
2. As solicitudes de axudas serán resoltas polo conselleiro do Medio Rural.
3. A resolución do procedemento notificarase de forma individual aos adxudicatarios. Na notificación indicarase o beneficiario, a cantidade concedida desagregada por anualidades, a finalidade ou finalidades da subvención e o programa e crédito orzamentario a que se imputen.
4. A resolución ditada, segundo o disposto no número 1 deste artigo, porá fin á vía administrativa e contra ela poderase interpoñer recurso potestativo de reposición ante o conselleiro do Medio Rural, no prazo dun mes a partir da notificación da resolución, ou ben impugnala directamente ante o Tribunal Superior de Xustiza de Galicia, de acordo co disposto nos artigos 116 e 117 da Lei 30/1992, do 26 de novembro, e 46 da Lei 26/1998, do 13 de xullo, da xurisdición contencioso-administrativa.
5. Cando a subvención teña por obxecto o financiamento de actividades que desenvolverá o solicitante e o importe da subvención, atendendo aos criterios de outorgamento e ás dispoñibilidades orzamentarias, poida ser inferior ao que figura na solicitude, poderase instar ao beneficiario a reformulación da súa solicitude para axustar os compromisos e condicións á subvención que se vai outorgar, dentro dos límites de mantemento do obxecto, condicións e finalidade da subvención e do propio dos criterios de valoración.
Artigo 10º.-Aceptación.
Se renunciar á subvención concedida, o beneficiario, no prazo de dez días hábiles contados desde o seguinte ao de notificación da resolución de concesión da axuda, deberá notificalo á Dirección Xeral de Conservación da Natureza. Se así non o fixer no prazo indicado, entenderase que acepta a axuda.
Artigo 11º.-Publicidade.
1. De conformidade cos números 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a Dirección Xeral de Conservación da Natureza publicará no Diario Oficial de Galicia, nos taboleiros de anuncios da Consellería do Medio Rural e na súa páxina web oficial a relación das subvencións concedidas con expresión da convocatoria, programa e crédito orzamentario a que se imputen, beneficiarios, cantidades concedidas e finalidade da subvención. Do mesmo xeito incluiranse as sancións que, como consecuencia das referidas axudas, poidan impoñerse, nos correspondentes rexistros públicos, polo que a presentación de solicitudes leva implícita a autorización para o tratamento necesario dos datos persoais dos
beneficiarios e a referida publicidade, con pleno respecto do disposto na Lei orgánica 15/1999, do 13 de decembro, pola que se regula a protección de datos de carácter persoal.
2. Así mesmo, as resolucións de concesión da subvención incluiranse no Rexistro Público de Subvencións, Axudas e Convenios e no Rexistro Público de Sancións, creados polos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, co fin da ordenación e coñecemento da actividade subvencional en Galicia. Os datos incorporados a el poden ser obxecto de rectificación, cancelación e oposición polo interesado. No suposto de que a publicación dos datos do beneficiario poida ser contraria ao respecto e salvagarda da honra e á intimidade persoal e familiar das persoas físicas segundo a Lei orgánica 1/1982, do 5 de maio, de protección civil do dereito á honra, á intimidade persoal e familiar e á propia imaxe, este poderá facer constar o seus dereito a que non se fagan públicos os seus datos.
3. O beneficiario terá a obriga de publicitar a axuda concedida en toda actividade subvencionada durante a realización desta, así como nos anuncios e programas previos, de ser o caso, á súa realización e, de ser o caso, nas publicacións. Farase mención de que a actividade foi financiada con cargo ao programa de subvencións da Rede de Parques Nacionais.
4. A utilización da imaxe corporativa do Xacobeo 2010 por persoas físicas ou xurídicas, entidades locais e polas entidades e institucións non integrantes da Administración da comunidade autónoma, requirirá de solicitude dirixida á Sociedade Anónima de Xestión do Plan Xacobeo, competente para outorgar as licenzas e autorizacións.
Artigo 12º.-Obrigas do beneficiario.
1. Son obrigas do beneficiario as que se establecen con carácter xeral na normativa de aplicación en materia de subvencións, e en particular:
a) Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.
b) Xustificar ante o órgano concedente o cumprimento dos requisitos e condicións, así como a realización da actividade e o cumprimento da finalidade que determina a concesión ou o desfrute da subvención.
c) Someterse ás actuacións de comprobación, que efectuará o órgano concedente, así como calquera outra de comprobación e control financeiro que poidan realizar os órganos de control competentes, tanto estatais como autonómicos, e fornecer canta información lle sexa requirida no exercicio das actuacións anteriores.
d) Comunicar ao órgano concedente a obtención doutras subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
e) Estar ao día no cumprimento da súas obrigas coa Comunidade Autónoma, tributarias e fronte á Seguridade Social, tanto no momento de concesión da axuda como no da xustificación do gasto realizado.
f) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, así como de cantos estados contables e rexistros específicos sexan exixidos polas bases reguladoras das subvencións, coa finalidade de garantir o adecuado exercicio das facultades de comprobación e control.
g) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
h) Proceder ao reintegro dos fondos percibidos, sen prexuízo da exixencia por parte da Administración dos correspondentes xuros de demora, cando se perda o dereito ao cobramento.
Artigo 13º.-Gastos subvencionables.
1. Ao abeiro do disposto no artigo 29 da Lei 9/2007, do 13 de xuño, de subvencións de Galicia:
a) Considéranse gastos subvencionables, para os efectos previstos na presente lei, aqueles que de xeito indubidable respondan á natureza da actividade subvencionada e se realicen no prazo establecido polas diferentes bases reguladoras das subvencións. En ningún caso o custo de adquisición dos gastos subvencionables poderá ser superior ao valor de mercado.
b) Salvo disposición expresa en contrario nas bases reguladoras das subvenciones, considerarase gasto realizado o que foi efectivamente pagado con anterioridade á finalización do período de xustificación determinado pola normativa reguladora da subvención.
c) Cando o gasto subvencionable supere os 30.000 , no caso de obras, ou 12.000  no suposto de subministración de bens de equipamento ou prestación de servizos por empresas de consultoría ou asistencia técnica, o solicitante deberá achegar como mínimo tres ofertas de diferentes provedores, con carácter previo á contratación do compromiso para a prestación do servizo ou a entrega do ben, a non ser que, polas especiais características dos gastos subvencionables non exista no mercado suficiente número de entidades que o subministren ou presten, ou a non ser que o gasto fose realizado con anterioridade á solicitude da subvención. O beneficiario deberá xustificar a oferta elixida.
2. As subvencións outorgadas ao abeiro da presente orde serán compatibles con outras axudas para a mesma actividade proveniente doutras administracións públicas ou de entidades privadas, sen que, en ningún caso, se supere, pola concorrencia das axudas, o cen por cento do investimento que se vaia realizar.
3. O IVE non será subvencionable na medida en que sexa recuperable da Facenda pública. A porcentaxe definitiva da subvención fixarase de acordo cos criterios sinalados no artigo 7º.
4. As obras e actuacións obxecto da subvención deberán axustarse á lexislación vixente e, en particular, aos instrumentos de planificación e xestión do parque nacional.
5. No suposto de adquisición, construción, rehabilitación e mellora de bens inventariables, o período durante o cal o beneficiario deberá destinar os bens ao fin concreto para que se concedeu a subvención no poderá ser inferior a cinco anos no caso dos bens inscritibles nun rexistro público, nin a dous anos para o resto dos bens.
6. No caso de bens inscritibles nun rexistro público, deberá facerse constar na escritura esta circunstancia, así como o importe da subvención concedida, aspectos que deberán ser obxecto de inscrición no rexistro público correspondente.
7. Os investimentos obxecto de subvención deberán respectar os prazos e a distribución inicial de anualidades aprobados na resolución de adxudicación e deben obrigatoriamente comezar no exercicio económico da convocatoria en curso. Xustificadamente, poderá solicitarse unha prórroga que non excederá a metade do prazo concedido, de conformidade co disposto no artigo 49.1º da Lei 30/1992, do 26 de novembro, de réxime xurídico das administracións públicas e do procedemento administrativo común. As solicitudes de prórroga incluirán un cadro coas accións prorrogables, cadanseus custos inicialmente aprobados, a nova distribución de custos coa prórroga e o novo calendario de execución.
8. O conselleiro do Medio Rural poderá conceder a prórroga, mediante resolución motivada, naqueles casos en que a solicitude sexa tramitada cunha anticipación tal que permita concedela antes de que remate o prazo das actuacións que se pretenden prorrogar e polo menos cun mes de anticipación. En todo caso deberá ser previa á data límite para a xustificación dos gastos establecida no artigo 15º.4 e estará condicionada á dispoñibilidade de créditos suficientes.
Artigo 14º.-Subcontratación.
1. Para os efectos do disposto no artigo 27 da Lei 9/2007, do 13 de xuño, de subvencións de Galicia, permitirase a subcontratación total ou parcial da actividade obxecto da subvención, agás cando, aumentando o custo da actividade subvencionada, non sume valor engadido ao seu contido.
2. Cando a subvención teña por obxecto o financiamento de actividades que vaia desenvolver o solicitante e o importe da subvención, atendendo aos criterios de outorgamento e ás dispoñibilidades orzamentarias, poida ser inferior ao que figura na solicitude, poderase instar o beneficiario a reformulación da súa solicitude para axustar os compromisos e condicións á subvención a outorgar, dentro dos límites de mantemento do obxecto, condicións e finalidade da subvención e do propio dos criterios de valoración.
3. Ao abeiro do disposto no artigo 27 da Lei 9/2007, do 13 de xuño, de subvencións de Galicia:
a) Cando a actividade concertada con terceiros exceda o 20% do importe da subvención e o antedito importe sexa superior a 60.000 euros, o contrato realizarase por escrito e a celebración del autorizarase previamente pola Consellería do Medio Rural.
b) Non poderá fraccionarse un contrato co obxecto de diminuír a súa contía e eludir o cumprimento dos requisitos exixidos no punto anterior.
c) Os contratistas quedarán obrigados soamente ante o beneficiario, que asumirá a total responsabilidade da execución da actividade subvencionada fronte á administración.
Artigo 15º.-Xustificación e pagamento da actividade.
1. O servizo técnico do órgano xestor do parque nacional deberá certificar na inspección final que os investimentos se realizaron de acordo coa resolución aprobada. Tras esta certificación poderá tramitarse o pagamento das axudas.
2. No momento da xustificación da execución total ou parcial do proxecto, con anterioridade ao pagamento, o beneficiario deberá presentar unha declaración complementaria do conxunto das axudas solicitadas, tanto das aprobadas ou concedidas como das pendentes de resolución, para esta mesma finalidade, das distintas administracións públicas competentes ou das súas entidades vinculadas ou dependentes.
3. O pagamento da subvención realizarase logo da xustificación polo beneficiario da realización da actividade, da execución do proxecto ou investimento ou da consecución do obxectivo para o cal se concedeu, de forma que a súa falta de xustificación ou a concorrencia dalgunha das causas de reintegro previstas na normativa en materia de subvencións determinará a perda do dereito a cobramento.
4. Os ritmos de investimento e de execución das actuacións deberán corresponderse co programa de execución e calendario aprobados e a súa xustificación económica deberá referirse aos gastos producidos neste período o, se for o caso, ao período formalmente prorrogado conforme o artigo 13º.8, mediante resolución. Non será conforme nin se entenderá xustificado o incumprimento dos prazos ou a introdución de modificacións das condicións de execución sen a aprobación do órgano concedente.
5. O incumprimento do dito prazo ou das obrigas previstas na presente orde producirá a perda total ou parcial das axudas recibidas, debendo o beneficiario reintegrar á Administración a cantidade que tivese percibido cos xuros que correspondan sen prexuízo da posible incoación do correspondente procedemento sancionador cando os feitos motivadores do reintegro constituísen infracción administrativa.
6. Para realizar o pagamento deberá presentarse a seguinte documentación:
a) Memoria-resumo da actividade subvencionada, se for o caso, detalle de cal foi o alcance do investimento finalmente executado e, se as houber, as variacións sobre a solicitude inicial.
b) No caso de particulares, montes veciñais ou empresas: xustificación, documentada mediante facturas, dos gastos e pagamentos realizados, con indicación na factura emitida polo contratista e do número de conta corrente en que debe realizarse o aboamento. Ademais, o beneficiario deberá presentar xustificación do pagamento efectivo dos gastos en que incorreu mediante copia da transferencia bancaria ou xustificante bancario de ingreso na conta do contratista que figura na factura.
No caso de particulares que realicen os traballos subvencionados con medios propios, cando non existan facturas polos traballos realizados os gastos xustificaranse mediante declaración xurada en que consten claramente os custos soportados, segundo o orzamento que se achegase coa solicitude de axuda e que servise de base para a súa concesión. Isto non eximirá os beneficiarios de presentaren facturas para xustificar o importe dos materiais adquiridos para a obra.
c) No caso de municipios ou entidades de dereito público, a xustificación das actuacións realizarase conforme o establecido no artigo 28.5º da Lei xeral de subvencións de Galicia.
d) Declaración doutras axudas solicitadas ou concedidas concorrentes na actuación ou de que non se solicitou ningunha.
Artigo 16º.-Control das subvencións.
1. O control e avaliación da axudas reguladas nesta orde axustaranse ao disposto na lexislación de orzamentos, de facenda e contabilidade da Comunidade Autónoma de Galicia e, con carácter xeral, á normativa básica estatal que resulte de aplicación.
2. A Dirección Xeral de Conservación da Natureza velará polo cumprimento das condicións exixidas para a concesión das axudas económicas e pola correcta realización dos investimentos previstos. Para tal efecto poderá realizar as inspeccións e comprobacións oportunas, así como demandarlle ao beneficiario a información que se considere necesaria relativa á actividade obxecto da subvención concedida.
3. Nos supostos de falsidade, inexactitude ou omisión nos datos subministrados para a solicitude das subvencións, de incumprimento das condicións impostas na concesión, ou calquera dos recollidos na normativa estatal ou autonómica, producirase a perda total ou parcial das axudas recibidas, debendo o beneficiario reintegrar á Administración a cantidade que percibise cos xuros que correspondan, sen prexuízo da posible incoación do procedemento sancionador cando os feitos motivadores do reintegro constitúan infracción administrativa.
Artigo 17º.-Revogación.
1. Son causa de revogación:
a) O destino das axudas concedidas a unha finalidade diferente daquela para que foron concedidas, despois da súa comprobación.
b) A non realización da obra ou traballos obxecto da subvención.
c) A non presentación, ou presentación fóra de prazo, de calquera documentación requirida en calquera momento da tramitación.
d) A existencia de modificacións das accións previstas de forma que desvirtúen os obxectivos descritos nesta orde.
e) A ocultación, manipulación, falseamento de datos ou entorpecemento de forma deliberada do labor de inspección e control.
f) A perda da titularidade dos terreos ou a perda de personalidade xurídica das empresas ou asociacións, se o novo titular non se subrogou expresamente.
g) O incumprimento polo beneficiario de calquera das condicións establecidas tanto nesta orde como no resto da normativa aplicable.
h) O incumprimento de calquera dos prazos establecidos nesta orde.
i) O incumprimento de calquera das disposicións vixentes.
2. O incumprimento total ou parcial das obrigas asumidas polo beneficiario levará consigo o reintegro total ou parcial do importe recibido, xunto cos xuros de demora, ao abeiro do establecido no título II da Lei 9/2007, do 13 de xuño, de subvencións de Galicia, e sen prexuízo da posibilidade de incoación do correspondente réxime sancionador.
Artigo 18º.-Obriga de facilitar información.
Ademais da documentación complementaria que os órganos correspondentes lles poidan exixir durante a tramitación do procedemento, os beneficiarios das axudas previstas nesta orde teñen obriga de facilitar toda a información que lles sexa requirida pola Intervención Xeral da Comunidade Autónoma de Galicia, polo Tribunal de Contas e polo Consello de Contas, no exercicio das súas funcións de fiscalización e control do destino das axudas públicas.
Artigo 19º.-Outras obrigas.
1. Para tal efecto, en toda actuación subvencionada se fará constar que se realiza cunha axuda proveniente de fondos estatais, a través da Consellería do Medio Rural, empregando o logotipo de imaxe corporativa da Xunta de Galicia, que se pode descargar en:
http://www.xunta.es/identidade-corporativa/
2. O cartel de publicidade da subvención, que será a cargo do beneficiario, deberá presentar en todo momento as adecuadas condicións de imaxe, obrigándose o adxudicatario a mantelo en perfecto estado e substituílo no caso de que sufra unha deterioración significativa. Transcorridos 5 anos, o cartel poderá ser retirado polo adxudicatario.
3. Para as axudas na colaboración de edición de material impreso e actividades de divulgación e formación en materias ambientais, farase constar no tamaño e lugar adecuado, acorde coas normas de identificación gráfica da Xunta de Galicia.
Sección segunda
Convocatoria de axudas para o 2010 e 2011
Artigo 20º.-Convocatoria.
Convócase para o exercicio 2010 e 2011 as axudas públicas, con cargo aos orzamentos do Estado na área de influencia socioeconómica do Parque Nacional Marítimo-Terrestre das Illas Atlánticas de Galicia, reguladas por esta orde.
Artigo 21º.-Condicións e finalidade.
1. Para poder acceder a estas axudas deberanse cumprir os requisitos establecidos por esta orde, pola que se establecen as bases reguladoras das subvencións públicas con cargo os orzamentos xerais do Estado na área de influencia socioeconómica do Parque Nacional Marítimo-Terrestre das Illas Atlánticas de Galicia e se convocan para o exercicio orzamentario 2010 e 2011.
2. Estas axudas teñen por finalidade promover o desenvolvemento sustentable das poboacións asociadas ao Parque Nacional Marítimo-Terrestre das Illas Atlánticas de Galicia mediante a concesión de axudas económicas para a realización de actividades na súa área de influencia socioeconómica.
Artigo 22º.-Solicitudes.
As solicitudes, documentación, procedemento de xestión e xustificación das axudas serán os establecidos con carácter xeral nesta orde, pola que se establecen as bases reguladoras das subvencións públicas con cargo os orzamentos xerais do Estado na área de influencia socioeconómica do Parque Nacional Marítimo-Terrestre das Illas Atlánticas de Galicia e se convocan para o exercicio orzamentario2010 e 2011.
Artigo 23º.-Prazo.
O prazo de presentación das solicitudes será dun mes contado desde a data da publicación desta orde de convocatoria no Diario Oficial de Galicia.
Artigo 24º.-Prazo de xustificación.
A xustificación previa ao pagamento das axudas deberá efectuarse con data límite o 15 de outubro de 2010 e o 30 de setembro de 2011 para os gastos producidos respectivamente nas anualidades de 2010 e 2011.
Artigo 25º.-Financiamento.
A dotación de crédito total para os anos 2010 e 2011 das liñas de subvención contidas no artigo 2º desta orde é de 146.543,67  para cada anualidade, financiadas con cargo ás partidas orzamentarias que a seguir se indican, que se distribúen entre os distintos tipos de beneficiarios segundo as porcentaxes e importes seguintes:
a) Para entidades locais: o 24.91% do crédito dispoñible, con cargo á partida orzamentaria 13.06.541B.760.2 (2009 01283) polo importe total de 36.500  para o 2010 e a mesma cantidade para o 2011.
b) Para entidades empresariais: o 51,18% do crédito dispoñible, con cargo á partida orzamentaria 13.06.541B.770.2 (2009 01283) polo importe total de 75.000  para o ano 2010 e a mesma cantidade para o 2011.
c) Para particulares e asociacións sen fin de lucro: o 23,91% do crédito dispoñible, con cargo á partida orzamentaria 13.06.541B.780.2 (2009 01283) polo importe total de 35.043,67  para o ano 2010 e a mesma cantidade para o 2011.
A dita distribución terá carácter indicativo, para os efectos do disposto no R.D. 887/2006, do 21 de xullo. Así mesmo, os ditos importes iniciais poderanse incrementar con achegas adicionais, sen nova convocatoria previa tras a oportuna tramitación orzamentaria, nos supostos establecidos no artigo 31.2º da Lei 9/2007, do 13 de xuño, de subvencións de Galicia.
Disposicións adicionais
Primeira.
1. As axudas a empresas e particulares que se poidan conceder ao abeiro desta orde sométense ao réxime de minimis, polo que cada beneficiario non poderá recibir máis de 200.000 euros de axudas sometidas ao antedito réxime, durante calquera período de tres exercicios fiscais.
2. Para tal efecto, os posibles beneficiarios indicados nos números 1.2 e 1.3 do artigo 3º.1 desta orde deberán xuntar, coa súa solicitude, declaración sobre calquera outra axuda sometida ao devandito réxime de minimis recibida nos dous exercicios fiscais anteriores e durante o exercicio en curso.
3. Na resolución de concesión farase constar o importe da axuda, expresado en equivalente bruto de subvención, así como sobre a súa natureza de minimis, segundo o regulamento (CE) 1998/2006, da Comisión, do 15 de decembro.
Segunda.-Delegación de funcións.
Delégase no secretario xeral da Consellería do Medio Rural o exercicio da competencia para conceder ou denegar as axudas obxecto desta orde, contida no seu artigo 9.2º, de acordo co disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición derrogatoria
Única.-Queda derrogada a Orde do 21 de maio de 2008 pola que se establecen as bases reguladoras, así como a súa convocatoria para o ano 2008 de subvencións públicas financiadas polo Ministerio de Medio Ambiente e Medio Rural e Mariño, na área de influencia socioeconómica do Parque Nacional Marítimo-Terrestre das Illas Atlánticas de Galicia (DOG nº 108, do 5 de xuño).
Disposicións derradeiras
Primeira.-Facúltase o director xeral de Conservación da Natureza para ditar cantas instrucións sexan precisas para o desenvolvemento e aplicación do disposto nesta orde.
Segunda.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 26 de abril de 2010.
Samuel Jesús Juárez Casado
Conselleiro do Medio Rural
Ver referencia pdf "08100D007P141.PDF"
Ver referencia pdf "08100D008P154.PDF"